KOMISIJOS ATASKAITA EUROPOS PARLAMENTUI IR TARYBAI dėl EŽŪGF išlaidų Išankstinio perspėjimo sistema Nr. 10-11/2012 /* COM/2013/0182 final */





TURINYS 1........... Įžanga. 3 2........... EŽŪGF asignuotosios įplaukos. 3 3........... Įplaukos iš laikinų restruktūrizavimo mokesčių (cukraus sektoriuje) 4 4........... Pastabos dėl preliminaraus 2012 m. EŽŪGF biudžeto vykdymo. 4 5........... EŽŪGF asignuotųjų įplaukų panaudojimas. 8 6........... Įplaukų iš laikinų cukraus sektoriaus restruktūrizavimo mokesčių panaudojimas. 8 7........... Cukraus pramonės restruktūrizavimo fondo lėšų panaudojimas. 8 8........... Išvados. 9 1 priedas: || Preliminarus ežūgf asignavimų panaudojimas 2012 m. gruodžio 31 d. 1. Įžanga Pridedamoje lentelėje pateikiama informacija apie preliminarų 2012 m. EŽŪGF biudžeto vykdymą; tikimasi, kad biudžetą sudarys 44 749,8 mln. EUR. Didžiausia šios sumos dalis yra EŽŪGF išlaidos pagal pasidalinamąjį valdymą, remiantis valstybių narių laikotarpiu nuo 2011 m. spalio 16 d. iki 2012 m. spalio 15 d. pateikta informacija, įskaitant korekcines sumas po EŽŪGF sąskaitų patvirtinimo ir per finansinius metus mokėtų mėnesinių kompensacijų sustabdymus ir sumažinimus. Taip pat įtraukta išlaidų, kurios sudaro apie 31 mln. EUR, ir kurias Komisija dar gali tiesiogiai patirti iki 2012 m. gruodžio 31 d., sąmata. 2. EŽŪGF asignuotosios įplaukos Remiantis Tarybos reglamento (EB) Nr. 1290/2005 dėl bendrosios žemės ūkio politikos finansavimo 34 straipsnio taisyklėmis, pajamos, gautos ištaisius finansines klaidas pagal sprendimus dėl sąskaitų atitikties patvirtinimo, pajamos, gautos susigrąžinus sumas dėl pažeidimų, ir pajamos, gautos taikant pieno mokestį, yra laikomos pajamomis, asignuotomis EŽŪGF išlaidoms finansuoti. Pagal šias taisykles asignuotosios įplaukos gali būti naudojamos valstybių narių patirtoms EŽŪGF išlaidoms finansuoti. Nepanaudota tokių įplaukų dalis bus automatiškai perkelta į kitus finansinius metus[1]. Kaip jau buvo išdėstyta ankstesnėse Išankstinio perspėjimo sistemos ataskaitose, remiantis Komisijos pradiniais skaičiavimais turimos asignuotosios įplaukos 2012 m. siekė 1 010 mln. EUR. Konkrečiai: – apskaičiuota, kad asignuotosios įplaukos, kurias numatyta gauti 2012 finansiniais metais, sudarys 805 mln. EUR. 600 mln. EUR ir 150 mln. EUR sumas atitinkamai numatyta gauti ištaisius finansines klaidas po sąskaitų atitikties patvirtinimo ir susigrąžinus sumas dėl pažeidimų. Apskaičiuota, kad įplaukos iš pieno mokesčio sudarys 55 mln. EUR. – Apskaičiuota, kad iš 2011 į 2012 finansinius metus turėtų būti perkelta 205 mln. EUR asignuotųjų įplaukų. 2012 m. biudžete numatomas 1 010 mln. EUR asignuotąsias įplaukas Komisija skyrė dviem schemoms. Konkrečiai: – 310 mln. EUR skirta vaisių ir daržovių sektoriaus gamintojų organizacijų veiklos fondams, o – 700 mln. EUR – bendrosios išmokos schemai. Šioms dviem schemoms biudžeto valdymo institucija pagal Komisijos pasiūlymą galiausiai skyrė atitinkamai 496 mln. EUR ir 30 472 mln. EUR asignavimų. Šių patvirtintų asignavimų ir asignuotųjų įplaukų suma atitinka bendrą 806 mln. EUR numatytų asignavimų vaisių ir daržovių sektoriaus gamintojų organizacijų veiklos fondams ir 31 172 mln. EUR bendrosios išmokos schemai įvertį. 1 priede, kuriame pateikiami preliminarūs 2012 m. biudžeto vykdymo duomenys, biudžeto asignavimai vaisių ir daržovių sektoriui ir atsietajai tiesioginei pagalbai yra patvirtinti asignavimai šiems dviem sektoriams, atitinkamai siekiantys 788 mln. EUR ir 37 189 mln. EUR, neatsižvelgiant į minėtas asignuotąsias įplaukas. Įtraukus šiems sektoriams asignuotąsias įplaukas, 2012 m. biudžete numatyti asignavimai vaisių ir daržovių sektoriui iš viso sudaro 1 098 mln. EUR, o atsietajai tiesioginei pagalbai – 37 889 mln. EUR. 3. Įplaukos iš laikinų restruktūrizavimo mokesčių (cukraus sektoriuje) Laikini cukraus sektoriaus restruktūrizavimo mokesčiai laikomi asignuotosiomis įplaukomis, skirtomis cukraus pramonės restruktūrizavimo pagalbai ir kitai pagalbai, kurią numatoma skirti iš Cukraus pramonės restruktūrizavimo fondo, finansuoti. Trejus prekybos metus (2006–2007, 2007–2008 ir 2008–2009 m.) šiuos mokesčius už turimas kiekybines cukraus, inulino sirupo ir izogliukozės kvotas į fondą sumokėjo valstybių narių ūkinės veiklos vykdytojai. Sudarant 2012 m. biudžetą iš pradžių buvo numatyta, kad 832,2 mln. EUR suma bus perkelta iš 2011 finansinių metų į 2012 m. 4. Pastabos dėl preliminaraus 2012 m. EŽŪGF biudžeto vykdymo 2012 m. biudžeto preliminarūs vykdymo rezultatai pateikti 1 priede. Toliau trumpai aptariami tam tikri biudžeto straipsniai, kurių atveju nustatyti didžiausi faktinių išlaidų ir atitinkamų asignavimų 2012 m. biudžete skirtumai (nominaliąja ir santykine verte). 4.1. Rinkos priemonės Asignavimų intervencijoms į žemės ūkio rinkas buvo panaudota 176,6 mln. EUR daugiau nei buvo patvirtinta biudžeto asignavimų, tačiau 133,4 mln. EUR mažiau, jei yra įtraukiama 310 mln. EUR, numatytų kaip asignuotosios įplaukos pagal šį skyrių. Šis skirtumas susidarė dėl bendro skirtų asignavimų nepanaudojimo daugumoje sektorių. 4.1.1. Grąžinamosios išmokos už produktus, neįtrauktus į 1 priedą (– 2,9 mln. EUR) Visi asignavimai pagal šį biudžeto straipsnį nebuvo panaudoti dėl mažesnių nei numatyta biudžete valstybių narių išmokų daugiausiai už perdirbtus produktus, turinčius pieno ingredientų. 4.1.2. Maisto programos (+15,0 mln. EUR) 2012 m. valstybės narės sumokėjo nesumokėtą likutį už transporto ir administracines sąnaudas pagal ankstesnius planus nepasiturintiems asmenims. Šios išmokos kartu su valstybių narių išmokomis pagal 2012 m. planą nulėmė 2012 m. biudžeto asignavimų šiai schemai viršijimą. 4.1.3. Alyvuogių aliejus (−13,2 mln. EUR) Visi asignavimai pagal šį biudžeto straipsnį nebuvo panaudoti dėl schemų, susijusių su alyvuogių aliejaus privačiu sandėliavimu. Iš tikrųjų, 2012 m. biudžetas pagal šį straipsnį buvo pagrįstas maksimaliu alyvuogių aliejaus privačiuose sandėliuose kiekiu, numatytu pagal Komisijos įgyvendinimo reglamentą (ES) Nr. 1023/2011. Tačiau iš tikrųjų buvo sandėliuojami gerokai mažesni kiekiai, nei tikėtasi. Dalis susidariusių nepanaudotų asignavimų yra naudojama finansuoti dviem papildomoms privataus sandėliavimo schemoms, kurias reikėjo sukurti dėl nuolat nepalankių šios rinkos sąlygų. Galutinė nepanaudotų asignavimų suma susidarė dėl to,, kad išmokos šioms papildomoms schemoms pradėtos mokėti baigiantis 2012 m. ir tikimasi jas toliau mokėti 2013 m. 4.1.4. Vaisiai ir daržovės (+283,2 mln. EUR, palyginti su patvirtintais asignavimais) Didelis asignavimų perviršis nustatytas palyginus šiame sektoriuje patirtas išlaidas su 2012 m. biudžete patvirtinta asignuotąja suma, į kurią nėra įtrauktos šiam sektoriui priskirtos pajamos. Tačiau jei šiam sektoriui asignuotos 310 mln. EUR įplaukos yra įtraukiamos (žr. * išnašą pridedamos lentelės pabaigoje), tada visi turimi asignavimai padidėja iki 1 098 mln., o nepanaudotų asignavimų būtų tik 26,8 mln. EUR. Ši nepanaudotų asignavimų suma tiesiogiai susidaro dėl skirtingų schemų, kurios yra finansuojamos šio sektoriaus asignuotomis lėšomis, įgyvendinimo lygių. Valstybių narių išlaidos Gamintojų organizacijų veiklos fondams ir vaisių vartojimo skatinimo mokyklose programai buvo mažesnės nei numatytos biudžete. Tačiau valstybės narės turėjo išlaidų paramai, susijusiai su išankstiniu gamintojų grupių pripažinimu: jos buvo daug didesnės nei 2012 m. biudžete šiai schemai skirti asignavimai. 4.1.5. Vynuogių auginimo sektoriaus produktai (-36,9 mln. EUR) Šios nepanaudotos lėšos susidarė dėl to, kad šiek tiek sumažėjo tam tikrų valstybių narių išlaidos vyno nacionalinės paramos programoms (palyginti su biudžete numatyta viršutine riba) ir vynmedžių išnaikinimo programai. 4.1.6. Kiti augaliniai produktai ir (arba) priemonės (–26,3 mln. EUR) Metų pabaigoje susidariusi nepanaudotų asignavimų pagal šį straipsnį suma yra daugiausiai susijusi su POSEI priemonėmis, dėl kurių valstybės narės atskirais metų laikotarpiais perprogramavo savo nacionalinius planus pereidamos nuo rinkos paramos prie veiksmų, finansuojamų pagal tiesioginės paramos schemą 05 03 02 straipsnyje. 4.1.7. Pienas ir pieno produktai (– 24,1 mln. EUR) Nepanaudotos lėšos pagal šį straipsnį susidarė dėl valstybių narių mažesnių nei planuojamų patvirtintame biudžete išlaidų pieno tiekimo mokykloms schemai. 4.1.8. Jautiena ir veršiena (- 8,8 mln. EUR) 2012 m. balandžio mėn. sumažinus eksporto grąžinamąsias išmokas už mėsą ir gyvus gyvulius liko nepanaudotų asignavimų pagal šį straipsnį. 4.2. Tiesioginė pagalba Asignavimų intervencijoms į žemės ūkio rinkas buvo panaudota 369,1 mln. EUR daugiau nei patvirtinta biudžeto asignavimų, tačiau 330,9 mln. EUR mažiau, jei yra įtraukiami 700 mln. EUR, numatytų kaip asignuotosios įplaukos pagal šį skyrių. Šis skirtumas susidaro dėl atsietosios tiesioginės pagalbos sektoriaus. 4.2.1. Atsietoji tiesioginė pagalba (+476,5 mln. EUR, palyginti su patvirtintais asignavimais) Šis didelis asignuotų lėšų perviršis nustatytas palyginus atsietosios tiesioginės pagalbos išlaidas su 2012 m. biudžeto patvirtintais asignavimais, į kuriuos nėra įtrauktos šiam sektoriui priskirtos pajamos. Tačiau jei šiam sektoriui priskirtos 700 mln. EUR pajamos yra įtraukiamos (žr. * išnašą pridedamos lentelės pabaigoje), tada visi turimi asignavimai padidėja iki 37 889 mln. EUR, o biudžeto lėšos jau nebe viršijamos, bet susidaro – 223,5 mln. EUR nepanaudotų lėšų likutis. Šios nepanaudotos lėšos susidarė dėl to, kad valstybės narės turėjo mažiau išlaidų visų pirma vienkartinės išmokos už plotus schemai (VIPS) ir konkrečioms atsietos paramos priemonėms pagal Tarybos reglamento (EB) Nr. 73/2009 68 straipsnį. Tačiau reikėtų atkreipti dėmesį į tai, kad bendrosios išmokos schemai (BIS) 2012 m. buvo panaudoti 99,7 % biudžete skirtų asignavimų. Vienkartinės išmokos už plotus schemai (VIPS) panaudoti 99,2 % biudžete skirtų asignavimų ir tai buvo aukščiausias iki šiol vykdymo lygis. 4.2.2. Kita tiesioginė pagalba (– 107 mln. EUR) Šios nepanaudotos lėšos pirmiausia susidarė dėl to, kad valstybės narės patyrė mažiau išlaidų susietos paramos priemonėms pagal Tarybos reglamento (EB) Nr. 73/2009 68 straipsnį, priemokoms už kai kuriuos gyvulius ir priemokoms už baltymingus augalus, nei iš pradžių buvo numatyta 2012 m. biudžete. 4.3. Žemės ūkio išlaidų auditas 4.3.1. Ankstesnių metų sąskaitų patvirtinimas ir atitikties patvirtinimas (+228,5 mln. EUR sąskaitų patvirtinimui ir +36,2 mln. EUR atitikties patvirtinimui) Tvirtinant sąskaitų patvirtinimo biudžeto eilutę patvirtinti 2012 m. biudžeto asignavimai sudarė 200 mln. EUR. Reikėtų pažymėti, kad Komisija 2012 m. Taisomajame rašte Nr. 3 pasiūlė −69 mln. EUR dydžio pataisas pagal šią biudžeto eilutę. Vietoj to, kad darytų neigiamas korekcijas pagal sąskaitų patvirtinimo procedūrą 2012 m., Komisija priėmė sąskaitų patvirtinimo sprendimus, pagal kuriuos ji turėjo grąžinti, t. y. padaryti teikiamas korekcijas valstybių narių naudai, 28,5 mln. EUR grynąją sumą. Dėl šios sumos, pridėtos prie pirmiau nurodytos neigiamos 200 mln. EUR sumos, Komisija turi nustatyti ir pervesti iš kitų biudžeto punktų teigiamus biudžeto asignavimus, sudarančius apytiksliai 228,5 mln. EUR, kad būtų galima uždaryti šį biudžeto punktą 2012 m. Be to, remiantis 2012 m. Komisijos priimtais sąskaitų patvirtinimo sprendimais, padarytos maždaug 36,2 mln. EUR dydžio teigiamos korekcijos valstybių narių atžvilgiu. Siekiant padengti šią sumą, teigiami biudžeto asignavimai turės būti pervesti iš kitų biudžeto punktų. 4.3.2. Kitos išlaidos (+38,3 mln. EUR ginčų sprendimui) Biudžeto punktas 05 07 02 skirtas padengti sprendžiant ginčus patirtas Sąjungos sąnaudas. 2012 m. asignavimai pagal šį punktą sudarė 0,8 mln. EUR. 2012 m. kovo 29 d. Europos Teisingumo Teismas panaikino Komisijos sprendimą 2007/361/EB. Todėl Komisija turėjo grąžinti atitinkamų valstybių narių pagal šį sprendimą sumokėtus 39,1 mln. EUR. Palyginti su 2012 m. išlaikytais asignavimais, dėl šio mokėjimo minėtieji asignavimai buvo viršyti pirmiau nurodyta suma. 4.4. Kitos išlaidos 4.4.1. Maisto ir pašarų sauga, gyvūnų sveikata, gyvūnų gerovė ir augalų sveikata (−65,0 mln. EUR) Pagal šį straipsnį finansuojamos programos apima tiesiogines Komisijos išmokas. Planuojama, kad 22,6 mln. EUR išmokos dar bus išmokamos iki 2012 m. gruodžio 31 d. Šiais metais, pagerėjus gyvūnų sveikatos būklei ir pakeitus teisės aktus, kuriais remiantis atliekama mažiau užkrečiamosios spongiforminės encefalopatijos (TSE) tyrimų, numatomi gyvūnų ligų likvidavimo programų vykdymo poreikiai buvo mažesni, palyginti su poreikiais, numatytais sudarant 2012 m. biudžetą. Štai kodėl Komisija 2012 m. gruodžio 12 d. Taisomajame biudžete Nr. 6/2012 pasiūlė sumažinti asignavimus 65,4 mln. EUR. 5. EŽŪGF asignuotųjų įplaukų panaudojimas Iš priede pateiktos lentelės matyti, kad 2012 m. visos asignuotosios įplaukos siekė 1 341,1 mln. EUR. Jos buvo 331,1 mln. EUR didesnės nei iš pradžių planuota 1 010 mln. EUR suma. Šis skirtumas iš dalies susidarė dėl to, kad visa iš 2011 į 2012 m. perkelta asignuotųjų įplaukų suma sudarė 441,5 mln. EUR, t. y. 236,5 mln. EUR daugiau nei biudžete iš pradžių numatyta 205 mln. EUR suma. Reikėtų paminėti, kad visos iš 2011 į 2012 m. perkeltos asignuotosios įplaukos panaudotos 2012 biudžetinių metų išlaidoms finansuoti pagal Finansinio reglamento 10 straipsnį. Be to, naujai surinktų asignuotųjų įplaukų suma 2012 m. buvo 900,4 mln. EUR, o biudžete numatytoji suma – 805 mln. EUR. Tai nulėmė aplinkybės, kad tam tikros valstybės narės neprašė (nors iš pradžių buvo tikimasi priešingai), kad jų sąskaitas patvirtinus susidariusios korekcijos sumos būtų išmokėtos dalimis, todėl atitinkamos asignuotosios įplaukos buvo panaudotos greičiau, nei numatyta. Dalis naujai surinktų asignuotųjų įplaukų, kurios nebus panaudotos 2012 m., bus perkelta į 2013 finansinius metus ir bus panaudota tais metais patirtoms išlaidoms finansuoti. 6. Įplaukų iš laikinų cukraus sektoriaus restruktūrizavimo mokesčių panaudojimas Laikantis teisės aktų, nuo 2009 m. lapkričio mėn. jokios naujos pajamos iš valstybių narių laikinų restruktūrizavimo mokesčių nebuvo renkamos. Todėl visos Cukraus pramonės restruktūrizavimo fondo asignuotosios įplaukos sudaro iš 2011 m. biudžeto perkeltą 856,8 mln. EUR sumą, kuri skiriasi nuo pirmiau planuotos sumos. Ši suma buvo didesnė nei 2012 m. biudžeto pastabose numatyta 832,2 mln. EUR suma dėl to, kad 2011 m. pabaigoje pagalbos išmokų išmokėta mažiau, nei tikėtasi. 2013 m. Taisomajame rašte Nr. 1 Komisija nurodė, kad 2012 m. rugsėjo 30 d. uždarant EŽŪGF skirtą Cukraus pramonės restruktūrizavimo fondą turėtų likti 675 mln. EUR nepanaudotų šio fondo asignuotųjų įplaukų. Remiantis valstybių narių pateiktais preliminariais biudžeto vykdymo rezultatais, teigtina, kad EŽŪGF numatytos asignuotosios įplaukos sudarys apie 755 mln. EUR. 7. Cukraus pramonės restruktūrizavimo fondo lėšų panaudojimas 2012 m. rugsėjo 30 d., galutinę fondų lėšų panaudojimo dieną, valstybių narių grynosios išmokos sudarė 109,7 mln. EUR sumą, susijusią su pagalba restruktūrizavimo priemonėms finansuoti, įvairinimo pagalba ir pagalba cukraus perdirbėjams. Po 2012 m. rugsėjo 30 d. iš šio fondo nebegalimi jokie mokėjimai, išskyrus nedidelius ištaisymus. Bendras išmokų iš Cukraus pramonės restruktūrizavimo fondo lygis 2012 m. yra mažesnis nei Komisijos 2012 m. biudžete numatytas lygis, dėl ko fonde liko didesnė asignuotųjų įplaukų suma, kaip tai nurodyta pirmiau 6 punkte. 8. Išvados Preliminaraus 2012 m. EŽŪGF biudžeto vykdymo duomenimis, biudžeto patvirtinti asignavimai viršyti 780,2 mln. EUR (išskyrus pirmiau Taisomajame biudžete Nr. 6/2012 nurodytą 65,4 mln. EUR asignavimų sumažinimą veterinarinėms ir fitosanitarinėms priemonėms – žr. 4.4.1 punktą), kurie yra padengti iš turimų 1 341,1 mln. EUR asignuotųjų įplaukų. Dar reikės padaryti keletą asignavimų patikslinimų ir perkėlimų metų pabaigoje. Atsižvelgiant į tokius patikslinimus ir perkėlimus ir į viską, kas paminėta, apskaičiuota, kad į 2013 m. perkeliamos asignuotosios įplaukos sudaro 490 mln. EUR. Numatoma, kad iš cukraus pramonės restruktūrizavimo fondo asignuotųjų įplaukų turimo likučio susidarys papildomai 755 mln. EUR į 2013 m. perkeltinų EŽŪGF įplaukų. [1] Iš ankstesnių metų perkeltos asignuotosios įplaukos turi būti panaudotos pirmiausiai, tai yra anksčiau nei biudžeto valdymo institucijos patvirtinti asignavimai arba tais metais gautos asignuotosios įplaukos (Tarybos reglamentas (EB) Nr. 1605/2002 dėl Europos bendrijų bendrajam biudžetui taikomo finansinio reglamento 10 straipsnis).